**Rámcová zmluva**

uzatvorená v zmysle ust. § 269 ods. 2 a nasl. zákona č. 513/1991 Zb. Obchodný zákonník

(ďalej len „**zmluva**“)

medzi

**Hlavné mesto Slovenskej republiky Bratislava**

sídlo: Primaciálne nám. 1, 814 99 Bratislava 1

IČO: 006 034 81

DIČ: 2020372596

banka: Československá obchodná banka, a.s.

č. účtu v tvare IBAN: SK28 7500 0000 0000 2582 8023

zastúpenie: Ing. Tatiana Kratochvílová, 1. námestníčka primátora v zmysle Podpisového poriadku

(ďalej len ako „**objednávateľ**“)

a

........................................................

sídlo: .............................................

registrácia: .............................................

IČO: .............................................

DIČ: .............................................

banka: .............................................

č. účtu v tvare IBAN: .............................................

zastúpenie: .............................................

(ďalej len ako „**dodávateľ**“)

(objednávateľ a dodávateľ ďalej spolu len ako „**zmluvné strany**“ a samostatne aj ako „**zmluvná strana**“)

**Preambula**

Objednávateľ má záujem na vývoji a rozvoji digitálnych služieb, ktoré je možné následne aplikovať aj v súvislosti s inými službami poskytovanými objednávateľom. Dodávateľ sa v procese verejného obstarávania oboznámil so zadaním objednávateľa, v zmysle ktorého predložil svoju ponuku. Objednávateľ vyhodnotil ponuku dodávateľa v procese verejného obstarávania ako víťaznú a vyzval dodávateľa na uzavretie tejto zmluvy, ktorej účelom je úprava vzájomných práv a povinností zmluvných strán pri spolupráci na projekte „**Front-end vývoj digitálnych služieb**“.

Objednávateľ a dodávateľ uzavretím tejto zmluvy deklarujú pripravenosť plniť si svoje povinnosti vyplývajúce zo zmluvy.

Táto zmluva sa uzatvára ako výsledok použitia postupu podľa zákona č. 343/2015 Z. z. o verejnom obstarávaní a o zmene a doplnení niektorých zákonov (ďalej len ako „**ZVO**“) na predmet zákazky „XXXXXXXX“, ktorá bola zverejnená v Úradnom vestníku Európskej únie zn. 202x/S XXX-XXXXXX a vo Vestníku verejného obstarávania č. XX/202X zo dňa dd.mm.202X pod zn. XXXX-MSS

**Článok I**

**Predmet zmluvy**

1. Predmetom tejto zmluvy je úprava vybraných práv a povinností zmluvných strán v súvislosti s plnením podľa článku II tejto zmluvy, a to najmä, nie však výlučne, povinnosť dodávateľa vykonať pre objednávateľa požadované a objednané plnenie podľa článku II tejto zmluvy, ako aj povinnosť objednávateľa uhradiť dodávateľovi odmenu za vykonanie plnenia podľa článku II tejto zmluvy.
2. Detailná špecifikácia plnenia podľa článku II tejto zmluvy je uvedená v prílohe č. 1 – Opis predmetu zákazky tejto zmluvy.

**Článok II**

**Plnenie**

1. Dodávateľ sa zaväzuje pre objednávateľa a na základe jeho objednávok vykonať plnenie v zmysle písomného dokumentu vytvoreného objednávateľom vrátane všetkých jeho písomných doplnení (ďalej len „**zadanie**“) spočívajúce v zabezpečení kapacít a dostupnosti odborníkov na projektovej báze na:
2. vývoji a správe front-end technológií: Typesript a Nodejs (Express, Nextjs), PostgreSQL,
3. integrácie na služby tretích strán na front-end (Sentry, Mailgun, Google Analytics atď.),
4. zabezpečení statických (i.e. Eslint, SonarQube) a automatizovaných testov,
5. zabezpečení front-end technológie voči štandardným útokom (napríklad XSS, CSFR, SQL injection).

prostredníctvom odborníkov – medior a senior developer a uvedených v prílohe č.3 tejto zmluvy (čiastkové plnenia uvedené v článku II ods. 1 písm. a) až d) spolu ďalej ako „**plnenie**“).

1. Objednávateľ zašle objednávku dodávateľovi na mailovú adresu uvedenú v článku XIV bod 9 tejto zmluvy. V objednávke objednávateľ uvedie rozsah plnenia, termín vykonania plnenia a iné podstatné náležitosti týkajúce sa požadovaného plnenia. Dodávateľ je oprávnený vyjadriť sa k objednávke do 24 hodín od jej odoslania. V prípade, ak sa dodávateľ k objednávke nevyjadrí, má sa za to, že objednávka je kompletná a dodávateľ objednávkou viazaný.
2. Objednávateľ v objednávke uvedie špecifikáciu požadovaného plnenia, lehotu dodania, ako aj iné podstatné náležitosti týkajúce sa požadovaného plnenia.
3. Zároveň si objednávateľ vyhradzuje právo v každej objednávke stanoviť požiadavky na skladbu riešiteľského tímu (senior, medior developer). Objednávateľ si v objednávke vyhradzuje taktiež právo stanoviť maximálny počet osobohodín pre požadovanú pozíciu (senior, medior developer), pričom Dodávateľ sa prijatím objednávky zaväzuje maximálny počet osobohodín neprekročiť.
4. Dodávateľ sa zaväzuje zabezpečiť, aby sa na plnení požadovaného čiastkového plnenia podieľal kľúčový odborník, prostredníctvom ktorého preukazoval splnenie podmienok účasti technickej spôsobilosti alebo odbornej spôsobilosti v procese verejného obstarávania. Zoznam odborníkov tvorí prílohu č. 3 – Zoznam subdodávateľov a kľúčových odborníkov.
5. Dodávateľ zabezpečí dostupnosť odborníkov podľa článku II bod 1 tejto zmluvy najneskôr do 2 týždňov od odoslania objednávky, ak sa zmluvné strany nedohodnú inak.
6. Dodávateľ je povinný na základe zadania vykonať plnenie, na svoje náklady a na svoje nebezpečenstvo, riadne a v dohodnutom čase.

**Článok III**

**Miesto plnenia**

1. Pre účely tejto zmluvy sa miestom plnenia rozumie webové URL a/alebo GITLAB a/alebo počítačový server objednávateľa a/alebo nosič dát (ďalej len ako „**miesto plnenia**“).
2. Dodávateľ je povinný vykonať plnenie v zrozumiteľnej a v dohodnutej forme a objednávateľ je povinný protokolárne prevziať plnenie prostredníctvom miesta plnenia na základe kritérií definovaných v protokole.
3. Výsledkom preberacieho konania bude preberací protokol podpísaný zástupcami zmluvných strán, v ktorom bude uvedené, či objednávateľ plnenie preberá, či plnenie vykazuje alebo nevykazuje vady a prípadná dohoda zmluvných strán o odstránení vád plnenia.
4. V prípade, ak plnenie pri jeho vykonaní vykazuje vady, ktoré bránia jeho riadnemu využívaniu v zmysle zadania, je objednávateľ oprávnený prijatie takéhoto plnenia odmietnuť. Dôvod odmietnutia sa zapíše do protokolu. Dodávateľ je povinný na svoje náklady odstrániť vady plnenia a opätovne vyzvať objednávateľa na prevzatie plnenia.
5. V prípade, ak plnenie pri jeho vykonaní vykazuje vady, ktoré nebránia jeho riadnemu využívaniu v zmysle zadania, je objednávateľ oprávnený prijať takéto plnenie a zapísať vady do protokolu. Takto zapísané vady je dodávateľ povinný odstrániť do dvoch kalendárnych dní od ich zapísania do protokolu, ak nie je v protokole po dohode zmluvných strán uvedené inak.
6. Plnenie sa považuje za odovzdané len v prípade, ak je v protokole podľa tohto článku objednávateľom výslovne uvedené, že plnenie nevykazuje vady a že objednávateľ plnenie preberá.

**Článok IV**

**Odmena a platobné podmienky**

1. Zmluvné strany sa dohodli, že dodávateľovi prináleží za vykonanie plnenia odmena vo výške hodinovej sadzby v cenách podľa prílohy č. 2 Odmena za zadávanie čiastkových objednávok tejto zmluvy na základe výsledku verejného obstarávania. Hodinová sadzba pre jednotlivé pozície odborníkov je jednostranne nemenná a konečná.
2. Celková maximálna súhrnná výška odmeny za vykonanie plnenia podľa tejto zmluvy (ďalej len ako „**celková odmena**“) je 70 000 (slovom sedemdesiattisíc eur) bez dane z pridanej hodnoty, pričom celkovou cenou za vykonanie plnenia sa rozumie sumár všetkých peňažných plnení, ktoré budú uhradené objednávateľom dodávateľovi na základe objednávok v zmysle tejto zmluvy. Celkovú odmenu nie je možné prekročiť počas trvania tejto zmluvy. V celkovej odmene sú zahrnuté všetky náklady dodávateľa vzniknuté pri vykonaní plnenia vrátane primeraného zisku. Zmluvné strany berú na vedomie, že objednávateľ nie je povinný celkovú odmenu vyčerpať.
3. Objednávateľ je povinný odmenu za vykonanie plnenia podľa objednávky (ďalej len ako „**čiastková odmena**“) uhradiť dodávateľovi len na základe faktúry riadne vystavených dodávateľom.
4. Každá faktúra musí obsahovať náležitosti podľa zákona č. 222/2004 Z. z. o dani z pridanej hodnoty v znení neskorších predpisov. Faktúra musí obsahovať aj nasledovné údaje: odvolávku na číslo zmluvy, príp. dodatku, popis plnenia v zmysle predmetu zmluvy, bankové spojenie. Povinnou prílohou faktúry je preberací protokol, ktorý v súlade so zmluvou preukazujú dodanie alebo vykonanie plnenia alebo ucelenej časti plnenia, ktoré je predmetom fakturácie tejto faktúry.
5. Dodávateľ je povinný pri účtovaní čiastkovej odmeny postupovať tak, že skutočnú dĺžku časových úsekov, počas ktorých bude vykonávať plnenie v dotknutom fakturačnom období sčíta a výsledný čas zaokrúhli na celé hodiny nahor. Výsledný čas bude podkladom na určenie čiastkovej odmeny.
6. Zmluvné strany sa dohodli, že daň z pridanej hodnoty bude k čiastkovej odmene účtovaná vo výške platnej v čase vykonania zdaniteľného plnenia.
7. Zmluvné strany sa dohodli, že objednávateľ neposkytuje zálohové platby ani preddavky.
8. Splatnosť faktúry je 30 dní odo dňa doručenia faktúry do sídla objednávateľa, pričom platí, že čiastková odmena sa považuje za uhradenú dňom odpísania finančných prostriedkov z bankového účtu objednávateľa v prospech dodávateľa.
9. Ak faktúra nebude obsahovať vyššie uvedené údaje alebo povinné údaje v zmysle platných právnych predpisov a/alebo nebudú k nej priložené prílohy a/alebo nebude obsahovať správne údaje, objednávateľ je oprávnený takúto faktúru vrátiť dodávateľovi spolu s označením nedostatkov. V tomto prípade sa plynutie lehoty splatnosti takejto faktúry zastaví a nová lehota splatnosti začne plynúť dňom nasledujúcim po dni doručenia opravenej alebo doplnenej faktúry do sídla objednávateľa.
10. Zmluvné strany sa dohodli, že objednávateľ je oprávnený započítať si svoju pohľadávku voči dodávateľovi po lehote splatnosti aj bez súhlasu dodávateľa oproti akejkoľvek splatnej pohľadávke dodávateľa voči objednávateľovi. O započítaní pohľadávky je objednávateľ povinný písomne informovať dodávateľa.

**Článok V**

**Zodpovednosť za vady**

1. Dodávateľ zodpovedá za vykonanie plnenia v súlade s touto zmluvou.
2. Dodávateľ týmto poskytuje objednávateľovi písomnú záruku na plnenie v trvaní 90 dní od protokolárneho prevzatia príslušného plnenia bez vád (ďalej len ako „**záručná doba**“).
3. V prípade, ak plnenie vykazuje počas záručnej doby vady, je objednávateľ povinný túto skutočnosť bez zbytočného odkladu oznámiť písomne dodávateľovi, ktorý je povinný na vlastné náklady vady odstrániť počas pracovných dní medzi 8 - 18 hod. do 4 hodín, počas víkendov a sviatkov do 12 hodín odo dňa ohlásenia vád objednávateľom.
4. Zmluvné strany sa dohodli, že pre odstránenie akýchkoľvek pochybností sa má za to, že každá vada, ktorá sa vyskytne v záručnej dobe je spôsobená porušením povinností dodávateľa. Právo dodávateľa dokázať opak ostáva zachované. V prípade, ak dodávateľ riadne a náležite preukáže, že vada nebola spôsobená porušením jeho povinností, má za odstraňovanie vady nárok na hodinovú sadzbu podľa dohodnutej sumy za jednotlivé odborné pozície.
5. Záručná doba sa predlžuje o dobu odstraňovania vád podľa tejto zmluvy.
6. Dobu potrebnú na úplne vyriešenie a odstránenie vady dodávateľ oznámi objednávateľovi bezodkladne po analýze vady a podmienky odstránenia budú predmetom dohody oboch Zmluvných strán.

**Článok VI**

**Zmluvná pokuta**

1. V prípade, ak je dodávateľ v omeškaní s plnením svojich povinností podľa tejto zmluvy, je objednávateľ oprávnený účtovať dodávateľovi zmluvnú pokutu vo výške 250 (slovom: dvestopäťdesiat) eur za každý aj začatý deň omeškania.
2. V prípade, ak je objednávateľ v omeškaní s plnením finančných záväzkov voči dodávateľovi podľa tejto zmluvy má dodávateľ voči objednávateľovi nárok na zmluvnú pokutu vo výške 0,05 % z dlžnej sumy za každý aj začatý deň omeškania.
3. V prípade, ak dodávateľ poruší povinnosť stanovenú v článku II bod 5 tejto zmluvy, je objednávateľ oprávnený účtovať dodávateľovi zmluvnú pokutu vo výške 5% z hodnoty čiastkového plnenia, ktoré bude poskytnuté v rozpore s týmto bodom zmluvy.
4. V prípade, ak objednávateľovi vznikne povinnosť uhradiť daň z pridanej hodnoty v zmysle ust. § 69b zákona č. 222/2004 Z. z. o dani z pridanej hodnoty, vznikne objednávateľovi nárok na zmluvnú pokutu vo výške 130 % výšky daňovej povinnosti, ktorá takto objednávateľovi vznikla. Túto zmluvnú pokutu je objednávateľ oprávnený započítať s existujúcim alebo budúcim záväzkom voči dodávateľovi a to aj z iného existujúceho alebo budúceho zmluvného vzťahu.
5. V prípade, ak bude objednávateľovi kontrolným orgánom v súlade s ustanovením § 7b zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov uložená sankcia z dôvodu prijatia plnenia prostredníctvom dodávateľom nelegálne zamestnávaných osôb, je objednávateľ oprávnený účtovať dodávateľovi zmluvnú pokutu vo výške 130% výšky sankcie uloženej objednávateľovi.
6. Akákoľvek zmluvná pokuta podľa tejto zmluvy je splatná do 15 dní odo dňa jej uplatnenia u dodávateľa. Akúkoľvek zmluvnú pokutu podľa tohto článku zmluvy je objednávateľ oprávnený započítať s existujúcim alebo budúcim záväzkom voči dodávateľovi a to aj z iného existujúceho alebo budúceho zmluvného vzťahu.
7. Uplatnením zmluvnej pokuty u dodávateľa a/alebo zaplatením zmluvnej pokuty dodávateľom nie je dotknuté právo objednávateľa uplatňovať u dodávateľa v plnom rozsahu náhradu škody spôsobenú porušením povinností zo strany dodávateľa, na ktoré sa vzťahuje zmluvná pokuta.
8. Zaplatenie zmluvnej pokuty a/alebo náhrady škody ani uplatnenie zmluvnej pokuty a/alebo náhrady škody nezbavuje dodávateľa ďalej plniť povinnosť zabezpečenú zmluvnou pokutou.

**Článok VII**

**Licenčná zmluva**

1. Súčasne s dodaním plnenia a/alebo časti plnenia, ktoré sa považujú za dielo podľa zákona č. 185/2015 Z. z., Autorský zákon v znení neskorších predpisov (ďalej spolu tiež len ako „**Dielo**“) objednávateľovi, dodávateľ udeľuje objednávateľovi súhlas na používanie Diela v súlade s touto licenčnou zmluvou. Objednávateľ je oprávnený Dielo voľne používať podľa vlastného uváženia, t. j. najmä Dielo rozmnožovať, spracúvať, modifikovať, upravovať, opravovať, zverejňovať, publikovať a to sám alebo tiež prostredníctvom akýchkoľvek tretích osôb v akomkoľvek rozsahu. Dodávateľ udeľuje týmto objednávateľovi licenciu na Dielo v neobmedzenom vecnom rozsahu, v neobmedzenom územnom rozsahu a v časovom rozsahu na dobu trvania majetkových práv k Dielu podľa § 32 zákona č. 185/2015 Z. z., Autorský zákon v znení neskorších predpisov (ďalej len ako „**Autorský zákon**“). Táto licencia je udelená ako nevýhradná.
2. V prípade, ak dodávateľ na vypracovanie Diela použije diela tretích osôb a/alebo ich časti, ku ktorým má autorské právo alebo akékoľvek iné právo duševného vlastníctva tretia osoba (ďalej len „**diela tretej osoby**“), dodávateľ vyhlasuje, že má právo uvedené diela tretej osoby alebo ich časti použiť. Dodávateľ týmto udeľuje objednávateľovi sublicenciu na diela tretej osoby podľa tohto bodu 2. Objednávateľ je oprávnený diela tretej osoby podľa tohto odseku 2. voľne používať podľa vlastného uváženia, t. j. najmä rozmnožovať, spracúvať, modifikovať, upravovať, opravovať, zverejňovať, publikovať a to sám alebo tiež prostredníctvom akýchkoľvek tretích osôb, v akomkoľvek rozsahu. Dodávateľ udeľuje týmto objednávateľovi sublicenciu na diela tretej osoby podľa tohto bodu 2 v neobmedzenom vecnom rozsahu, v neobmedzenom územnom rozsahu a v časovom rozsahu na dobu trvania majetkových práv k dielu tretej osoby podľa § 32 Autorského zákona. Táto sublicencia je udelená ako nevýhradná. Dodávateľ vyhlasuje, že má právo udeliť sublicenciu na diela tretej osoby v rozsahu, v akom ju udelil objednávateľovi.
3. Dodávateľ týmto súhlasí, že objednávateľ je oprávnený udeliť akejkoľvek tretej osobe podľa vlastného uváženia sublicenciu na Dielo podľa bodu 1 tohto článku a/alebo na diela tretej osoby podľa bodu 2 tohto článku v rozsahu udelenej licencie/sublicencie podľa tohto článku. Objednávateľ je oprávnený tiež postúpiť udelenú licenciu podľa bodu 1 tohto článku a/alebo sublicenciu podľa bodu 2 tohto článku akejkoľvek tretej osobe podľa vlastného uváženia. Udelenie sublicencie ani postúpenie licencie nemusí byť v písomnej forme. Zmluvné strany sa zároveň dohodli, že v prípade postúpenia licencie, objednávateľ nie je povinný informovať dodávateľa o osobe postupníka. Dodávateľ týmto vyhlasuje, že takéto použitie Diela a/alebo diela tretej osoby nie je porušením povinnosti mlčanlivosti podľa tejto zmluvy.
4. V prípade, ak v súvislosti s touto zmluvou bude dodávateľom vytvorená databáza v zmysle ust. § 131 Autorského zákona, udeľuje dodávateľ, ako autor databázy, objednávateľovi súhlas s použitím databázy podľa jeho vlastného uváženia v súlade s touto licenčnou zmluvou a v neobmedzenom rozsahu, najmä podľa ust. § 133 ods. 3 Autorského zákona, t.j. najmä súhlas na vyhotovenie rozmnoženiny databázy, spracovanie databázy, verejné rozširovanie originálu databázy alebo jej rozmnoženiny prevodom vlastníckeho práva, nájmom alebo vypožičaním, technické predvedenie databázy a verejný prenos databázy. Dodávateľ udeľuje týmto objednávateľovi súhlas s použitím databázy v neobmedzenom vecnom rozsahu, v neobmedzenom územnom rozsahu a v časovom rozsahu na dobu trvania majetkových práv k databáze podľa ust. § 32 Autorského zákona. Táto licencia je udelená ako nevýhradná.
5. V prípade, ak dodávateľovi vznikne osobitné právo k databáze v zmysle ust. § 135 ods. 1 Autorského zákona, dodávateľ, ako zhotoviteľ databázy, prevádza bezodplatne všetky svoje práva k databáze podľa ust. § 135 od. 1 Autorského zákona na objednávateľa, ktoré je týmto oprávnené na extrakciu alebo reutilizáciu celého obsahu databázy alebo jej kvalitatívne alebo kvantitatívne podstatnej časti.
6. Zánik tejto zmluvy a/alebo tejto Licenčnej zmluvy nemá vplyv na trvanie licencií/sublicencií podľa tohto článku zmluvy, pričom licencie/sublicencie podľa tohto článku zmluvy nekončia zánikom zmluvy a/alebo Licenčnej zmluvy a zostávajú platné a účinné.
7. Zmluvné strany sa týmto dohodli, že dodávateľ udeľuje licenciu na Dielo, sublicenciu na diela tretej osoby a licenciu na použitie databázy podľa tohto článku zmluvy objednávateľovi bezodplatne
8. Dodávateľ v celom rozsahu zodpovedá, ak používaním Diela a/alebo diela tretej osoby v súlade s touto zmluvou objednávateľom, porušuje objednávateľ autorské práva tretích osôb. V prípade porušenia autorských práv tretích osôb je dodávateľ povinný uspokojiť nároky tretích osôb za objednávateľa a to vrátane nákladov spojených s právnou ochranou a obranou objednávateľa.
9. Objednávateľ je povinný oznámiť dodávateľovi uplatnenie nárokov, z akýchkoľvek práv duševného vlastníctva v súvislosti s touto zmluvou, treťou osobou. Dodávateľ je povinný do 5 kalendárnych dní poskytnúť objednávateľovi všetku súčinnosť pri ochrane práv objednávateľa.
10. V prípade, ak bude objednávateľovi na základe právoplatného rozhodnutia súdu alebo akéhokoľvek iného príslušného orgánu zabránené Dielo a/alebo dielo tretej osoby používať z dôvodu porušenia autorských práv tretích osôb, zaväzuje sa dodávateľ obstarať pre objednávateľa oprávnenie Dielo a/alebo dielo tretej osoby ďalej používať, prípadne sa dodávateľ zaväzuje vykonať resp. zabezpečiť úpravu Diela a/alebo diela tretej osoby tak, aby objednávateľ mohol Dielo a/alebo dielo tretej osoby používať a neporušoval pritom autorské práva tretích osôb, a to bezodkladne.

**Článok VIII**

**Využitie subdodávateľov**

* 1. Dodávateľ je povinný zhotoviť plnenie vlastnými kapacitami. Dodávateľ však môže poveriť vykonaním časti plnenia aj iný právny subjekt, t. j. svojich subdodávateľov. Subdodávateľ musí spĺňať všetky zákonné požiadavky a to aj vo vzťahu k ZVO.
	2. Dodávateľ zodpovedá za riadne vykonanie plnenia počas celého trvania tejto zmluvy, a to bez ohľadu na to, či dodávateľ sám poskytol plnenie, alebo využil na vykonanie plnenia subdodávateľov. Objednávateľ nenesie akúkoľvek zodpovednosť voči subdodávateľom dodávateľa.
	3. Dodávateľ garantuje podpisom tejto zmluvy spôsobilosť subdodávateľov na vykonanie plnenia podľa tejto zmluvy. Počas trvania zmluvy je dodávateľ oprávnený zmeniť subdodávateľa uvedeného v prílohe č. 3 k tejto zmluve (ďalej len ako „**príloha č. 3**“) výlučne na základe predchádzajúceho písomného súhlasu udeleného objednávateľom a následne uzavretého dodatku k tejto zmluve. Zoznam subdodávateľov bude tvoriť prílohu č. 3 tejto zmluvy len v prípade, ak uchádzač uvedie, že na realizácii predmetu zákazky sa budú podieľať subdodávatelia. Nový subdodávateľ musí spĺňať povinnosť zápisu v registri partnerov verejného sektora podľa príslušných ustanovení tejto zmluvy a podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov (ďalej len „**zákon o RPVS**“), v prípade, ak mu takáto povinnosť zo zákona o RPVS vyplýva.
	4. Objednávateľ má právo odmietnuť uzavrieť dodatok a požiadať dodávateľa o určenie iného subdodávateľa, ak má na to závažné dôvody (napr. ak nový subdodávateľ nie je zapísaný v registri partnerov verejného sektora podľa zákona o RPVS, v prípade, ak mu takáto povinnosť zo zákona o RPVS vyplýva, nekvalitné plnenie realizované konkrétnym subdodávateľom na predchádzajúcich zákazkách, nesplnenie podmienok pre zmenu subdodávateľa atď.).
	5. Dodávateľ vyhlasuje, že príloha č. 3 obsahuje aktuálne a úplné údaje v zmysle ustanovenia § 41 ods. 3, 4 a 6 ZVO účinného v čase uzavretia zmluvy. Údaje v zmysle § 41 ods. 3 ZVO sú údaje o všetkých známych subdodávateľoch v rozsahu obchodné meno/názov, sídlo/miesto podnikania, IČO, zápis do príslušného registra a údaje o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia (ďalej len ako „**údaje**“).
	6. Zmenu údajov akéhokoľvek subdodávateľa je dodávateľ povinný bezodkladne písomne oznámiť objednávateľovi, pričom zmluvné strany sa výslovne dohodli, že na zmenu údajov nie je potrebné uzatvoriť dodatok k tejto zmluve.
	7. Porušenie povinností dodávateľa uvedených v tomto článku zmluvy sa považuje za podstatné porušenie tejto zmluvy.

**Článok IX**

**Register partnerov verejného sektora**

1. V prípade, ak má byť podľa platných právnych predpisov (najmä podľa zákona o RPVS) dodávateľ a/alebo akýkoľvek z jeho subdodávateľov podľa tejto zmluvy partnerom verejného sektora, dodávateľ sa zaväzuje a zodpovedá za to, že bude on sám a tiež príslušní subdodávatelia počas celej doby platnosti a účinnosti tejto zmluvy zapísaní v registri partnerov verejného sektora. Za dodržiavanie tohto bodu zmluvy subdodávateľmi zodpovedá v plnom rozsahu dodávateľ. Porušenie povinnosti dodávateľa podľa tohto bodu sa považuje za podstatné porušenie tejto zmluvy. V prípade porušenia povinností podľa tohto bodu zo strany dodávateľa a/alebo akéhokoľvek jeho subdodávateľa má objednávateľ právo od tejto zmluvy odstúpiť.
2. Objednávateľ má tiež právo odstúpiť od tejto zmluvy uzatvorenej s dodávateľom, ak tento je partnerom verejného sektora, a ak počas trvania zmluvy nadobudne právoplatnosť rozhodnutie o výmaze dodávateľa ako partnera verejného sektora z registra podľa zákona o RPVS,
3. Dodávateľ je kedykoľvek na žiadosť objednávateľa povinný do 3 pracovných dní predložiť všetky zmluvy so subdodávateľmi dodávateľa, a to v každom okamihu realizácie predmetu plnenia tejto zmluvy.
4. Objednávateľ má právo prestať plniť svoje zmluvné povinnosti podľa tejto zmluvy bez toho, aby sa dostal do omeškania v zákone o RPVS stanovených prípadoch

**Článok X**

**Dôverné informácie a mlčanlivosť**

1. Zmluvné strany majú záujem a potrebu zachovávať dôverný charakter niektorých informácií, ktorých výmena je nevyhnutná pre naplnenie účelu tejto zmluvy.
2. Dodávateľ vyžaduje sprístupnenie určitých dôverných informácií, ktoré môžu obsahovať najmä, nie však výlučne, technické, komerčné, finančné, právne, riadiace, prevádzkové, administratívne, plánovacie, marketingové alebo ekonomické informácie, dáta a know-how, vrátane všetkých kópií, poznámok, analýz, kompilácií, štúdií a iných dokumentov, ktoré obsahujú a/alebo boli vyhotovené na základe takýchto informácií, či už v písomnej, ústnej, obrázkovej, elektronickej alebo inej podobe, vrátane všetkých informácií, ktoré majú formu obchodného tajomstva v súlade s § 17 zákona č. 513/1991 Zb. Obchodný zákonník v znení neskorších predpisov (takéto informácie spolu ďalej len ako „**dôverné informácie**“), a ktoré prináležia objednávateľovi.
3. Dodávateľ berie na vedomie, že akékoľvek sprístupnenie dôverných informácií bude a/alebo môže mať za následok značné poškodenie objednávateľa, jeho činností a dobrého mena a môže ohroziť jeho vzťah s verejnosťou.
4. Dodávateľ bude zachovávať mlčanlivosť o všetkých dôverných informáciách, ktoré mu boli poskytnuté objednávateľom a/alebo ku ktorým má dodávateľ prístup. Dodávateľ nepoužije žiadne z dôverných informácií na iné účely, ako je uvedené v tejto zmluve.
5. Zmluvné strany berú na vedomie, že ich práva a povinnosti týkajúce sa dôverných informácií sa vzťahujú aj na pridružené osoby, partnerov a poradcov každej zo zmluvných strán, ktorým sú zmluvné strany oprávnené poskytnúť dôverné informácie v nevyhnutnom rozsahu pre plnenie tejto zmluvy. Poskytnutie dôverných informácií tretej osobe v nevyhnutnom rozsahu je dodávateľ vždy povinný bezodkladne písomne oznámiť objednávateľovi.
6. Akékoľvek porušenie povinností zachovávať mlčanlivosť obsiahnutých v tejto zmluve pridruženými osobami, partnermi a/alebo poradcami dodávateľa bude považované za porušenie zo strany dodávateľa, za čo bude dodávateľ zodpovedný.
7. Predchádzajúce povinnosti zachovávať mlčanlivosť sa nevzťahujú na také informácie, ktoré:
8. sú alebo sa stanú verejne dostupnými bez akéhokoľvek pričinenia dodávateľa; alebo
9. boli vo vlastníctve dodávateľa predtým, ako ich získal na základe tejto zmluvy; alebo
10. boli vyvinuté dodávateľom alebo v jeho mene nezávisle počas trvania povinnosti zachovávať mlčanlivosť; alebo
11. boli získané dodávateľom od tretej osoby, ktorá preukázala, že má právo šíriť dôverné informácie; alebo
12. boli sprístupnené niektorou zo zmluvných strán, ak si ich sprístupnenie vyžadujú platné právne predpisy, príslušný súd, príslušný regulačný orgán alebo orgán rozhodujúci v spore medzi zmluvnými stranami.
13. Dodávateľ nevynesie žiadne dôverné informácie mimo priestorov objednávateľa, ani neprenesie alebo neskopíruje žiadne dôverné informácie, okrem tých situácií, kedy to objednávateľ vopred písomne schváli.
14. Všetky dôverné informácie, ich kópie a výpisy zostávajú alebo sa stávajú počas trvania tejto zmluvy majetkom objednávateľa. Všetky poznámky, analýzy, vyhodnotenia, štúdie a interpretácie vyhotovené dodávateľom, v jeho mene alebo zástupcami dodávateľa, vcelku alebo sčasti na základe dôverných informácií, nie sú alebo sa nestanú majetkom objednávateľa, ale dodávateľ má právo ponechať si takéto poznámky, analýzy, vyhodnotenia, štúdie a interpretácie pri zachovaní mlčanlivosti v súlade s podmienkami tejto zmluvy.
15. Objednávateľ vyhlasuje a garantuje, že má právo poskytnúť dôverné informácie podľa ustanovení tejto zmluvy bez toho, aby tým porušoval svoje zmluvné povinnosti voči akýmkoľvek tretím osobám.
16. Objednávateľ má právo odmietnuť poskytnutie dôverných informácií, ak takéto poskytnutie nebude nevyhnutne potrebné k naplneniu účelu tejto zmluvy.
17. Dodávateľ berie na vedomie, že objednávateľ neposkytuje žiadnu ďalšiu výslovnú garanciu a zrieka sa všetkých implicitných garancií vo vzťahu k dôverným informáciám, vrátane, nie však výlučne, akýchkoľvek garancií ohľadom kvality, presnosti alebo kompletnosti dôverných informácií.
18. Žiaden obsah dôverných informácií nie je možné považovať ako akýkoľvek prísľub, vyhlásenie alebo garanciu poskytnutú objednávateľom dodávateľovi.
19. Poskytnutím dôverných informácií neprechádza na dodávateľa vlastnícke alebo iné právo alebo licencia k dôverným informáciám.
20. Dodávateľ je povinný poskytnúť objednávateľovi všetku potrebnú súčinnosť potrebnú na odstránenie následkov neoprávnenej manipulácie s dôvernými informáciami.
21. V prípade, ak zmluvné strany na ochranu dôverných informácií týkajúcich sa predmetu tejto zmluvy pred uzavretím tejto zmluvy uzatvorili akúkoľvek zmluvu o mlčanlivosti, zmluvné strany sa týmto dohodli, že dňom účinnosti tejto zmluvy táto zmluva o mlčanlivosti zaniká.

**Článok XI**

**Ochrana osobných údajov**

* 1. Zmluvné strany si uvedomujú dôležitosť bezpečnosti spracúvania osobných údajov a preto sa zhodli na tom, že ich budú spracúvať v súlade s Nariadením Európskeho parlamentu a rady (EÚ) 2016/679 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie ochrany osobných údajov) v platnom znení (ďalej len ako „**GDPR**“) a zákonom č. 18/2018 Z. z. o ochrane osobných údajov a o zmene a doplnení niektorých zákonov v platnom znení (ďalej len ako „**zákon o ochrane osobných údajov**“).
	2. Zmluvné strany sa za účelom zabezpečenia ochrany osobných údajov pri spracúvaní osobných údajov podľa tejto zmluvy a vzájomnej komunikácie zaväzujú prijať technické, organizačné a personálne opatrenia na ochranu osobných údajov, pričom vezmú do úvahy najmä použiteľné technické prostriedky, dôvernosť spracúvaných osobných údajov, ako aj rozsah možných rizík s rôznou pravdepodobnosťou a závažnosťou pre práva a slobody dotknutých osôb.
	3. V prípade, ak dodávateľ príde pri plnení tejto zmluvy do kontaktu s osobnými údajmi, ktoré spracúva objednávateľ, dodávateľ nesmie v žiadnej forme spracúvať osobné údaje, ktoré sú spracúvané objednávateľom, najmä ich nesmie poskytnúť žiadnej tretej osobe, zhromažďovať ich, kopírovať ich, zverejňovať ich alebo inak ich akýmkoľvek spôsobom využiť pre akékoľvek vlastné potreby alebo pre akékoľvek potreby tretej osoby, ak nie je v tejto zmluve výslovne stanovené inak. Bez predchádzajúceho písomného súhlasu objednávateľa, dodávateľ nesmie vynášať z priestorov objednávateľa žiadne fyzické alebo elektronické nosiče informácií (napr. dokumenty, CD nosiče, USB a pod.) (ďalej len ako „nosič informácií“), ktoré obsahujú osobné údaje spracovávané objednávateľom a ani vyhotovovať kópie týchto nosičov informácií.
	4. Dodávateľ sa zaväzuje bezodkladne vrátiť objednávateľovi všetky nosiče informácií, ktoré obsahujú osobné údaje spracúvané objednávateľom. V prípade, ak niektorý z nosičov informácií obsahujúci osobné údaje je potrebný pre plnenie podľa tejto zmluvy, je dodávateľ povinný vrátiť takýto nosič informácií bezodkladne po ukončení plnení v rámci konkrétnej služby.
	5. Dodávateľ sa zaväzuje dodržiavať povinnosť mlčanlivosti o osobných údajoch, s ktorými príde do kontaktu pri plnení tejto zmluvy. Povinnosť mlčanlivosti trvá aj po skončení trvania tejto zmluvy. Na požiadanie objednávateľa je dodávateľ povinný preukázať splnenie tejto povinnosti. Povinnosť mlčanlivosti neplatí, ak to priamo vyplýva z platných právnych predpisov, pričom v takom prípade je dodávateľ povinný postupovať výlučne v súlade s týmito platnými právnymi predpismi pri zachovaní zásady minimalizácie spracúvania osobných údajov.
	6. Dodávateľ sa zaväzuje, že vykoná všetky opatrenia na to, aby jeho zamestnanci a príp. iné spolupracujúce osoby pri plnení tejto zmluvy dodržiavali povinnosti týkajúce sa ochrany osobných údajov stanovené v GDPR, v zákone o ochrane osobných údajov a v tejto zmluve. Dodávateľ sa zaväzuje poučiť svojich zamestnancov a príp. iné spolupracujúce osoby o povinnostiach, ktoré im vyplývajú z GDPR, zákona o ochrane osobných údajov a tejto zmluvy.
	7. Dodávateľ je povinný nahradiť akúkoľvek škodu, ktorú spôsobí dotknutej osobe a/alebo objednávateľovi v dôsledku nedodržania svojich povinností týkajúcich sa spracúvania osobných údajov, t. j. najmä v prípade, ak dodávateľ nedodrží ustanovenia GDPR a/alebo zákona o ochrane osobných údajov, alebo ak dodávateľ koná nad rámec alebo v rozpore s touto zmluvou (najmä, nie však výlučne v rozpore s ustanoveniami bodov 3, 4, 5 a 6 tohto článku zmluvy).

**Článok XII**

**Súlad s platnými právnymi predpismi**

1. Dodávateľ sa zaväzuje pri svojej činnosti podľa tejto zmluvy dodržiavať v plnom rozsahu všetky platné právne predpisy. Dodávateľ sa rovnako zaväzuje pri svojej činnosti podľa tejto zmluvy dodržiavať v plnom rozsahu všetky technické normy. Dodávateľ vyhlasuje, že dodávateľ a tiež všetci jeho zamestnanci, subdodávatelia resp. spolupracujúce osoby disponujú všetkými oprávneniami a/alebo povoleniami a/alebo certifikátmi, ktoré sú potrebné na plnenie tejto zmluvy. Zároveň sa dodávateľ zaväzuje zabezpečiť, aby dodávateľ a tiež všetci jeho zamestnanci, subdodávatelia resp. spolupracujúce osoby disponovali všetkými oprávneniami a/alebo povoleniami a/alebo certifikátmi, ktoré sú potrebné na plnenie tejto zmluvy počas celého trvania tejto zmluvy.
2. Dodávateľ vyhlasuje a svojím podpisom potvrdzuje, že v plnom rozsahu dodržiava a zabezpečuje dodržiavanie všetkých aplikovateľných pracovnoprávnych predpisov v oblasti nelegálneho zamestnávania (ďalej len ako „**pracovnoprávne predpisy**“), a to predovšetkým zákona č. 311/2001 Z. z. Zákonníka práce v znení neskorších predpisov a zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov. Dodávateľ týmto vyhlasuje, že si je plne vedomý všetkých povinností, ktoré pre neho z Pracovnoprávnych predpisov vyplývajú a zaväzuje sa ich dodržiavať počas celej doby platnosti tejto zmluvy. Dodávateľ sa zaväzuje najmä zamestnávať zamestnancov legálne a neporušovať tak zákaz nelegálneho zamestnávania upravený v Pracovnoprávnych predpisoch.

**Článok XIII**

**Trvanie zmluvy**

1. Táto Zmluva sa uzatvára na dobu určitú, v trvaní 24 mesiacov odo dňa nadobudnutia jej účinnosti alebo do vyčerpania celkovej odmeny podľa článku IV bod 2 tejto zmluvy podľa toho, ktorá skutočnosť nastane skôr.
2. Túto zmluvu je možné ukončiť písomnou dohodou zmluvných strán, písomnou výpoveďou alebo odstúpením od zmluvy.
3. Ktorákoľvek zo zmluvných strán je oprávnená vypovedať túto zmluvu aj bez uvedenia dôvodu s výpovednou dobou 2 mesiacov, ktorá začína plynúť prvý deň kalendárneho mesiaca nasledujúceho po mesiaci, kedy bola výpoveď doručená druhej zmluvnej strane.
4. Ktorákoľvek zmluvná strana je oprávnená od tejto zmluvy odstúpiť v prípade podstatného porušenia tejto zmluvy druhou zmluvnou stranou.
5. Za podstatné porušenie zmluvy dodávateľom sa považuje najmä:
	1. omeškanie dodávateľa s odovzdaním plnenia v lehote podľa tejto zmluvy o viac ako 7 kalendárnych dní,
	2. omeškanie dodávateľa s odstraňovaním vád plnenia v lehote podľa tejto zmluvy o viac ako 7 kalendárnych dní,
	3. porušenie povinnosti registrácie dodávateľa v zmysle zákona o RPVS, ak mu táto povinnosť vznikla,
	4. porušenie ktorejkoľvek povinnosti týkajúcej sa mlčanlivosti alebo ochrany dôverných informácií a ochrany osobných údajov podľa tejto zmluvy,
	5. porušenie ktorejkoľvek povinnosti dodávateľa týkajúcej sa licencie a ochrany autorských práv podľa tejto zmluvy,
	6. porušenie ktorejkoľvek povinnosti dodávateľa týkajúcej sa nelegálnej práce a nelegálneho zamestnávania podľa tejto zmluvy,
	7. iné porušenie tejto zmluvy dodávateľom, ak je to v tejto zmluve výslovne uvedené.
6. Objednávateľ je rovnako oprávnený od tejto zmluvy odstúpiť keď dôjde:
	1. k nadobudnutiu rozhodnutia príslušného súdu, ktorým súd vyhlási konkurz na majetok dodávateľa,
	2. k nadobudnutiu právoplatnosti rozhodnutia príslušného súdu, ktorým súd zamietne návrh na vyhlásenie konkurz na majetok dodávateľa pre nedostatok majetku,
	3. k nadobudnutiu právoplatnosti rozhodnutia príslušného súdu, ktorým súd povolí reštrukturalizáciu dodávateľa,
	4. k zániku dodávateľa bez právneho nástupcu.
7. Dodávateľ je oprávnený od tejto zmluvy odstúpiť, ak je objednávateľ v omeškaní s uhradením odmeny v lehote podľa tejto zmluvy o viac ako 30 kalendárnych dní.
8. V prípade odstúpenia od zmluvy sa táto zmluva zrušuje od počiatku a zmluvné strany sú povinné vrátiť si všetko, čo im bolo plnené v súvislosti s touto zmluvou s výnimkou tých plnení, z povahy ktorých to je vylúčené.
9. Odstúpenie od tejto zmluvy je účinné dňom jeho doručenia druhej zmluvnej strane.

**Článok XIV**

**Ďalšie práva a povinnosti zmluvných strán**

1. Zmluvné strany sú povinné pristupovať k plneniu svojich povinností vyplývajúcich z tejto zmluvy tak, aby predchádzali vzniku škody.
2. Zmluvné strany sú povinné počas celého trvania tejto zmluvy poskytnúť si vzájomne všetku súčinnosť, ktorú od nich možno spravodlivo požadovať, aby bol naplnený účel tejto zmluvy.
3. Zmluvné strany sú povinné počas celého trvania tejto zmluvy zdržať sa takého konania, ktorým by mohol byť ohrozený účel tejto zmluvy ako aj ktorým by bolo ohrozené plnenie povinností vyplývajúcich z tejto zmluvy.
4. Dodávateľ je povinný pri plnení povinností podľa tejto zmluvy postupovať podľa príslušných ustanovení tejto zmluvy a pokynov objednávateľa v rozsahu a spôsobom prezentovaným v procese verejného obstarávania.
5. Dodávateľ je povinný pri plnení povinnosti podľa tejto zmluvy postupovať spôsobom, ktorý nepoškodzuje práva tretích strán.
6. Dodávateľ nie je oprávnený bez predchádzajúceho písomného súhlasu objednávateľa započítať akékoľvek svoje pohľadávky a nároky voči objednávateľovi proti pohľadávkam a nárokom objednávateľa, ani bez predchádzajúceho písomného súhlasu objednávateľa previesť akékoľvek práva a povinnosti z tejto zmluvy na tretiu osobu.
7. Pokiaľ nie je v tejto zmluve uvedené inak, komunikácia medzi zmluvnými stranami prebieha všetkými dostupnými komunikačnými prostriedkami, najmä, nie však výlučne, listovou zásielkou, elektronickou správou, telefonicky a osobne.
8. Listovú zásielku je možné doručovať prostredníctvom poštového podniku alebo kuriéra na adresu zmluvnej strany uvedenú v záhlaví tejto zmluvy. Za doručenú sa považuje každá listová zásielka, ktorá:
	1. bola adresátom prevzatá dňom jej prevzatia,
	2. prevzatie bolo adresátom odmietnuté, dňom, kedy bolo prevzatie odmietnuté,
	3. bola uložená na pobočke poštového podniku uplynutím tretieho dňa od uloženia, aj keď sa adresát s jej obsahom neoboznámil.
9. Za prvé kontaktné osoby boli určené:
	1. za objednávateľa – Mgr. Mária Kostická, maria.kosticka@bratislava.sk, +421 914 214 850,
	2. za dodávateľa –
10. Elektronická správa sa považuje za doručenú deň nasledujúci po jej odoslaní na emailovú adresu adresáta podľa tejto zmluvy a to aj vtedy, ak sa adresát o jej obsahu nedozvedel. Uvedené neplatí, ak je odosielateľovi doručená automatická správa o nemožnosti adresáta oboznámiť sa so správou spolu s uvedením inej kontaktnej osoby.
11. V prípade vyhlásenia mimoriadnej situácie alebo mimoriadnej udalosti v zmysle zákona č. 42/1994 Z. z. o civilnej ochrane obyvateľstva v znení neskorších predpisov, alebo v prípade vyhlásenia vojny, vojnového stavu, výnimočného alebo núdzového stavu v zmysle ústavného zákona č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu v znení neskorších predpisov, je možné doručovať tie písomnosti, ktoré môžu mať za následok vznik, zmenu alebo zánik práv a povinností zmluvných strán vyplývajúcich z tejto zmluvy aj prostredníctvom elektronickej schránky v zmysle zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) (ďalej len ako „**zákon o e-Governmente**“). Doručovanie písomností zaslaných prostredníctvom elektronickej schránky v zmysle zákona o e-Governmente sa riadi príslušnými ustanoveniami tohto zákona.
12. Zmluvné strany sú povinné minimálne raz denne kontrolovať kontaktné emailové schránky.
13. Zmluvné strany sú povinné bez zbytočného odkladu, najneskôr do 5 kalendárnych dní od zmeny, oznámiť si navzájom akúkoľvek zmenu kontaktných údajov. Takéto oznámenie je účinné jeho doručením.

**Článok XV**

**Spoločné a záverečné ustanovenia**

1. Táto zmluva nadobúda platnosť dňom jej podpisu oprávnenými zástupcami zmluvných strán a účinnosť dňom nasledujúcim po dni jej zverejnenia v Centrálnom registri zmlúv v zmysle § 47a ods. 1 zák. č. 40/1964 Zb. Občianskeho zákonníka v znení neskorších predpisov v spojení s § 5a zák. č. 211/2000 Z. z. zákona o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.
2. Táto zmluva ku dňu jej podpísania predstavuje úplnú dohodu zmluvných strán týkajúcu sa predmetu zmluvy a nahrádza akúkoľvek predchádzajúcu korešpondenciu a rokovania zmluvných strán, či už ústne alebo písomné, ktoré sa konali pred podpísaním tejto zmluvy; zmluvné strany vyhlasujú, že žiadne ústne ani písomné vedľajšie dojednania ku dňu podpisu zmluvy neexistujú.
3. Meniť alebo dopĺňať ustanovenia tejto zmluvy je možné len na základe dohody zmluvných strán, formou písomných dodatkov podpísaných oprávnenými zástupcami obidvoch zmluvných strán v súlade s § 18 ZVO.
4. Táto zmluva je vyhotovená v 4 (slovom: štyroch) rovnopisoch s platnosťou originálu; 3 (slovom: tri) rovnopisy pre objednávateľa a 1 (slovom: jeden) pre dodávateľa.
5. Neplatnosť, neúčinnosť alebo neaplikovateľnosť niektorého ustanovenia tejto zmluvy nespôsobuje neplatnosť, neúčinnosť alebo neaplikovateľnosť tejto zmluvy ako celku.
6. V prípade neplatnosti, neúčinnosti alebo neaplikovateľnosti niektorého ustanovenia tejto zmluvy sú zmluvné strany povinné vyvinúť všetku súčinnosť, ktorú od nich možno spravodlivo požadovať, aby neplatné, neúčinné alebo neaplikovateľné ustanovenie tejto zmluvy nahradili novým ustanovením v súlade s účelom tejto zmluvy. V prípade, ak bude právny predpis citovaný v tejto zmluve zrušený a nahradený iným právnym predpisom, odkazy tejto zmluvy na pôvodný právny predpis sa budú považovať za odkazy na právny predpis, ktorý ho nahradil.
7. Právne vzťahy zmluvných strán v tejto zmluve neupravené sa riadia príslušnými všeobecne záväznými právnymi predpismi Slovenskej republiky v platnom znení, a to najmä zákonom č. 40/1964 Zb., Občianskym zákonníkom, zákonom č. 513/1991 Zb., Obchodným zákonníkom, zákonom č. 343/2015 Z. z. o verejnom obstarávaní a zákonom č. 185/2015 Z. z., Autorským zákonom.
8. Zmluvné strany sa zaväzujú vynaložiť primerané úsilie pri riešení vzájomných sporov vyplývajúcich z tejto zmluvy, ktoré budú riešené v prvom rade zmierlivým spôsobom a dialógom. V prípade, ak zmierlivý spôsob riešenia vzájomných sporov nebude úspešný, právomoc riešiť spory vyplývajúce z tejto zmluvy majú príslušné súdy Slovenskej republiky, za použitia slovenského práva.
9. Neoddeliteľnou súčasťou tejto zmluvy sú nasledujúce prílohy:
10. Príloha č. 1 „Opis predmetu zákazky“ (totožný s Prílohou č. 1. „Opis predmetu zákazky“ súťažných podkladov),
11. Príloha č. 2 „Odmena za zadávanie čiastkových objednávok“ (totožná s Návrhom na plnenie kritéria predloženého Dodávateľom vo verejnom obstarávaní),
12. Príloha č. 3 „Zoznam subdodávateľov a kľúčových odborníkov“.
13. V prípade rozporu medzi ustanoveniami textu tejto zmluvy a ustanoveniami akejkoľvek prílohy tejto zmluvy majú vždy prednosť ustanovenia textu zmluvy.
14. Zmluvné strany vyhlasujú, že si túto zmluvu (vrátane jej príloh) prečítali, jej obsahu porozumeli, súhlasia s ňou bez výhrad a sú si vedomé právnych následkov podpísania tejto zmluvy.
15. Zmluvné strany vyhlasujú, že ich zmluvná sloboda nie je žiadnym spôsobom obmedzená, túto zmluvu uzatvárajú slobodne, vážne, nie v tiesni ani za nápadne nevýhodných podmienok a je jasným, určitým a verným vyjadrením ich vôle, čo potvrdzujú vlastnoručnými podpismi.

V Bratislave, dňa ..........................

.....................................................................

dodávateľ

meno a priezvisko

funkcia

V Bratislave, dňa ..........................

.....................................................................

objednávateľ

Ing. Tatiana Kratochvílová

prvá námestníčka primátora